Sæsonen sluttede med bravour i går. Alligevel tog Aalborg Håndbolds spillere og trænere mandag ud til klubbens hjemmebane, Gigantium. Her var over 500 nordjyder nemlig samlet for at fejre triumfen. - Vi er helt vilde med Aalborg Håndbold. Og nu kunne vi ikke være i Brøndby i går, så vi var næsten nød til at komme i dag, siger Mathilde og Marine Sørensen sekundet efter, de to unge piger har fået taget billeder med både Håvard Tvedten og Kristian Kjelling. Udover utallige klapsalver og en smule skønsang, skulle de fem spillere, der stopper til sommer, også hyldes. - Jeg kan mærke, at folk har været glade for mig i Aalborg. Jeg kommer helt sikkert til at savne byen, siger klubbens norske stjerne Kristian Kjelling. For at vise deres tilfredshed, gav spillerne en del af deres bødekasse til fansne. 4.000 kroner alt i alt - fra spillerne til fanklubben. - Det betyder rigtig meget for os. Det viser virkelig, at de anerkender os, siger fanklubbens formand Tina Østergaard.

Opsummering:
Over 500 nordjyder var draget til Gigantium for at hylde Aalborg Håndbold efter deres triumf i Brøndby søndag.